RÅDETS KONKLUSIONER af 24. juli 1995 om betydningen af og gevinsten ved kvalitet i erhvervsuddannelsen (95/C 207/03)

RÅDET FOR DEN EUROPÆISKE UNION

1. ERINDRER om Rådets resolution af 11. juni 1993 om erhvervsuddannelse i 1990'erne (1), hvorefter kvaliteten af erhvervsuddannelserne i medlemsstaterne bør højnes for at give den enkelte øgede muligheder for at udvikle sine færdigheder og kvalifikationer for hermed at bidrage til øget økonomisk og social samhørighed samt forbedre det europæiske erhvervslivs konkurrenceevne.

2. ERINDRER om Rådets resolution af 5. december 1994 vedrørende erhvervsuddannelsens kvalitet og tiltrækningskraft (2), hvori det hedder, at der er brug for erhvervsuddannelser af høj kvalitet for at opfylde alle unges og alle voksnes ønsker og behov.

3. UNDERSTREGER, at Rådet ifølge artikel 127 i traktaten om oprettelse af Det Europæiske Fællesskab har ansvaret for at iværksætte en erhvervsuddannelsespolitik, der støtter og supplerer medlemsstaternes aktioner.

4. ERINDRER om, at hovedformålet med Fællesskabets handlingsprogram for gennemførelse af en erhvervsuddannelsespolitik i Det Europæiske Fællesskab (LEONARDO DA VINCI), som blev indført ved afgørelse 94/819/EF (3), er at støtte og supplere medlemsstaternes indsats for at forbedre kvaliteten af medlemsstaternes uddannelsessystemer og -ordninger i overensstemmelse med de fælles mål, der er fastsat i artikel 127 i traktaten om oprettelse af Det Europæiske Fællesskab.

5. ERINDRER om, at fremme af investeringer i erhvervsuddannelse er det første af de fem områder, på hvilke der ifølge konklusionerne fra Det Europæiske Råd i Essen skal træffes foranstaltninger for at fobedre beskæftigelsessituationen.

6. NOTERER sig, at en række bestræbelser vedrørende erhvervsuddannelseskvaliteten er fælles for alle medlemsstaterne, nemlig ønsket om:

a) at de offenlige og/eller private økonomiske midler anvendes effektivt for at imødekomme behovet for erhvervsuddannelse hos offentlige og private foretagender, især de små og mellemstore virksomheder, samt hos enkeltpersoner

b) at udbuddet af erhvervsuddannelser lægges i passende rammer

c) at udbuddet og resultaterne af ervhervsuddannelsen evalueres for at sikre, at udbuddet i videst muligt omfang svarer til de offentlige og private foretagenders behov, især de små og mellemstore virksomheders, samt enkeltpersoners behov.

Interessen for erhvervsuddannelsens kvalitet er således tiltagende i alle Den Europæiske Unions medlemsstater, også selv om erhvervsuddannelsessystemerne er forskelligt opbygget.

7. UNDERSTREGER den enighed, der er ved at opstå, om hvilke betingelser der skal være til stede, for at man kan udvikle en erhvervsuddannelse af kvalitet.

Stræben efter kvalitet kræver, at man til stadighed er opmærksom på, at der skal være sammenhæng mellem en hel række aktiviteter. Den pædagogiske indsats er ikke isoleret; erhvervsuddannelsens kvalitet er et resultat af en række aktiviteter, som går fra en behovsanalyse over udformningen af uddannelsens indhold og tilrettelæggelse til evaluering af resultaterne. Alle disse aktiviteter implicerer en lang række aktører.

8. PÅPEGER, at ønsket om kvalitet i erhvervsuddannelsen har fået aktørerne på området til at tage forskellige initiativer, alt efter opbygningen af erhvervsuddannelsessystemerne i de forskellige medlemsstater, som for eksempel:

a) nogle virksomheder prøver at tilrettelægge forholdet til erhvervsuddannelsesinstitutionerne efter den almindelige model for kunde/leverandørforholdet

b) nogle uddannelsesinstitutioner fastlægger et sæt kvalitetskrav eller -kriterier ud fra de aftaler, der er indgået med kunderne; visse af dem overlader udstedelsen af diplomer til en tredjepart

c) offentlige myndigheder og/eller arbejdsmarkedets parter og/eller andre parter har alt efter national praksis anvendt kvalitetskriterier ved fastsættelsen af regler og mål, har udarbejdet strategier og fastlagt aktions- og styringsrammer for erhvervsuddannelsen.

9. OPFORDRER medlemsstaterne, arbejdsmarkedets parter og de kompetente organer til, alt efter national praksis, at fremme informations- og erfaringsudveksling om erhvervsuddannelsens kvalitet, samtidig med at de til fulde respekterer de enkelte medlemslandes praksis og ansvar med hensyn til indhold og tilrettelæggelse af erhvervsuddannelsen og støtter forsøgene på:

a) at skabe gunstige betingelser for adgang til oplysninger om udbuddet af erhvervsuddannelser, der svarer til brugernes behov

b) at forbedre efterspørgslen af erhvervsuddannelse - uanset om initiativet stammer fra det offentlige eller fra virksomheder - f.eks. ved anførelse af de mål, der skal nås

c) at tilskynde udbyderne af erhvervsuddannelse til at forbedre kvaliteten af deres ydelser ved at videre- og efteruddanne deres personale og gennem initiativer på forsknings- og udviklingsområdet samt ved udbredelse af nyskabende undervisningsmetoder af betydning for kvaliteten

d) at fremme metoder og værktøjer, der gør det muligt at evaluere erhvervsuddannelsen.

Disse bestræbelser på at øge erhvervsuddannelseskvaliteten vil kunne medvirke til at begrænse antallet af unge og voksne uden passende erhvervsuddannelse.

10. OPFORDRER Kommissionen til på grundlag af foranstående punkter at tilskynde til forsøg på dette område og at medvirke til formidling og mangfoldiggørelse af dem i Den Europæiske Union, navnlig ved hjælp af de forskellige eksisterende fællesskabsprogrammer og -initiativer.

(1) EFT nr. C 186 af 8. 7. 1993, s. 3.

(2) EFT nr. C 374 af 30. 12. 1994, s. 1.

(3) EFT nr. L 340 af 29. 12. 1994, s. 8.